b'\n_START_ARTICLE_\nDeterministi\xc4\x8dki kona\xc4\x8dni automat\n_START_PARAGRAPH_\nU teoriji izra\xc4\x8dunljivosti, deterministi\xc4\x8dki kona\xc4\x8dni automat (DKA) je kona\xc4\x8dni automat u kojem za svaki par stanja i ulaznog znaka postoji jedan i samo jedan prijelaz u sljede\xc4\x87e stanje. Deterministi\xc4\x8dki kona\xc4\x8dni automati prepoznaju skup regularnih jezika._NEWLINE_DKA prima niz ulaznih znakova, i za svaki ulazni znak obavlja prijelaz u stanje koje odre\xc4\x91uje funkcija prijelaza. Kada je pro\xc4\x8ditan cijeli ulazni niz, prihvatit \xc4\x87e ili odbiti niz znakova ovisno o tome je li DKA u prihvatljivom ili neprihvatljivom stanju.\n_START_SECTION_\nPrednosti i nedostatci\n_START_PARAGRAPH_\nDKAi jedni su od najprakti\xc4\x8dnijih modela izra\xc4\x8dunljivosti, s obzirom da postoji trivijalan online algoritam koji ih simulira u linearnom vremenu i konstantnom prostoru nad tijekom ulaznih simbola. Za dva dana DKAa postoje u\xc4\x8dinkoviti algoritmi za pronala\xc5\xbeenje DKA koji prepoznaje uniju, presjek te komplement jezika koje oni prepoznaju. Tako\xc4\x91er postoje u\xc4\x8dinkoviti algoritmi za odre\xc4\x91ivanje da li DKA prihva\xc4\x87a bilo koji niz znakova, da li DKA prihva\xc4\x87a sve nizove znakova, da li dva DKA prihva\xc4\x87aju isti jezik, te za pronala\xc5\xbeenje DKA sa minimalnim brojem stanja za zadani jezik._NEWLINE_DKAi su modeli izra\xc4\x8dunljivosti jednake mo\xc4\x87i kao NKAi (nedeterministi\xc4\x8dki kona\xc4\x8dni automati)._NEWLINE_U drugu ruku, DKAi su strogo ograni\xc4\x8dene mo\xc4\x87i nad jezicima koje mogu prepoznati \xe2\x80\x94 mnogi jednostavni jezici, uklju\xc4\x8duju\xc4\x87i bilo koji problem \xc4\x8dije rje\xc5\xa1enje zahtijeva vi\xc5\xa1e nego konstantan prostor, ne mogu biti prepoznati od strane DKA. Kanonski primjer jezika kojega nijedan DKA ne mo\xc5\xbee prepoznati jest jezik koji se sastoji od nizova znakova oblika a\xe2\x81\xbfb\xe2\x81\xbf \xe2\x80\x94 kona\xc4\x8dan broj znakova a nakon kojeg slijedi jednaki broj znakova b. Mo\xc5\xbee se pokazati da nijedan DKA ne mo\xc5\xbee imati dovoljan broj stanja da prepozna takav jezik.'